Yhdysvaltain presidentti ei perustellut väitettään.

– Hillary Clintonin sähköpostit, joista suuressa osassa on salaista tietoa, hakkeroi Kiina, tviittasi Yhdysvaltain presidentti Donald Trump myöhään tiistaina keskiyön aikaan paikallista aikaa.

Hillary Clinton’s Emails, many of which are Classified Information, got hacked by China. Next move better be by the FBI & DOJ or, after all of their other missteps (Comey, McCabe, Strzok, Page, Ohr, FISA, Dirty Dossier etc.), their credibility will be forever gone! — Donald J. Trump (@realDonaldTrump) 29. elokuuta 2018

– FBI:n ja oikeusministeriön pitää ryhtyä toimeen tai maine on mennyt, jatkui tviitti.

Trump luetteli tahoja, jotka ovat olleet harha-askelia hänen mukaansa. Niiden joukossa Trump mainitsi FBI:n ex-johtajan James Comeyn, ex-apulaisjohtajan Andrew McCaben sekä Washingtonia kuohuttaneen Britannian tiedustelupalvelun MI6:n entinen työntekijän Christopher Steelen raportin.

Trump ei kuitenkaan perustellut väitettä mitenkään.

Yhdysvaltain tiedusteluviranomaiset ovat kertoneet Venäjän hakkeroineen vuoden 2016 presidentinvaalien alla Yhdysvaltain demokraattien sähköposteja ja vaikuttaneen toiminnallaan vaaleihin. Elokuussa 12 venäläistä vastaan nostettiin syytteet hakkeroinnista.

Erikoistutkija Robert Muellerin ryhmä tutkii venäläisten vaikuttamisyrityksistä 2016 vaaleihin. Venäjä on kieltänyt sekaantuneensa vaaleihin.

Heinäkuussa Helsingissä tavatessaan Venäjän presidentin Vladimir Putinin Trump sanoi luottavansa Putinin sanaan enemmän kuin omiin tiedustelupalveluihinsa. Myöhemmin hän pyörsi vastauksensa.

Trump on presidenttikautensa ajan kieltänyt vaalikampanjansa salaisen yhteistyön venäläisten kanssa. Sen sijaan hän on myöntänyt, että hänen kampanjaväkensä tapasi Kremliä lähellä olevan venäläisen asianajajan saadakseen tietoa presidentinvaalien vastaehdokkaasta Hillary Clintonista.

Edellisen kerran viime vuoden huhtikuussa Trump sanoi, että Kiina on hakkeroinut demokraattien sähköposteja sekaantuakseen vuoden 2016 vaaleihin. Tuolloinkaan Trump ei antanut lisätietoa väitteensä tueksi.

Lue lisää:

Valkoinen talo: Presidentti Trump ”ei tehnyt mitään väärää”

Välit täysin poikki: Trump syyttää ex-asianajajaa tarinoiden sepittämisestä, Cohen puolestaan sanoo, ettei halua Trumpilta mitään

Cohen ja Manafort eivät ole ainoita – Myös nämä Trumpin avustajat ovat epäiltyinä rikoksista Venäjä-tutkinnan sivutuotteena

Trumpin asianajaja Giuliani: Trumpin ei pitäisi todistaa Venäjä-tutkinnassa, koska "totuus ei ole totuus"

Trump myöntää: Trump Towerin tapaamisessa haluttiin saada tietoa Hillary Clintonista – "Täysin laillista"

Lähteet: Reuters